ബ്രിട്ടീഷ് പ്രധാനമന്ത്രി ബോറിസ് ജോണ്സന്റെ മാതാവ് അന്തരിച്ചു ലണ്ടന്: ബ്രിട്ടീഷ് പ്രധാനമന്ത്രി ബോറിസ് ജോണ്സന്റെ മാതാവ് ഷാര്ലറ്റ് ജോണ്സണ് വാള് 79 അന്തരിച്ചു. ലണ്ടന് സെന്റ് മേരീസ് ഹോസ്പിറ്റലില് തിങ്കളാഴ്ചയായിരുന്നു അന്ത്യം. ഏറെക്കാലമായി പാര്ക്കിന്സണ്സ് രോഗബാധിതായിരുന്നു. യൂറോപ്യന് മനുഷ്യാവകാശ കമ്മീഷന് പ്രസിഡന്റായിരുന്ന സര് ജെയിംസ് ഫോസെറ്റിന്റെ മകളായ ഷാര്ലറ്റ് അറിയപ്പെടുന്ന പ്രൊഫഷണല് ചിത്രകാരിയാണ്. തന്റെ കുടുംബത്തിലെ പരമോന്നത അധികാരിയാണ് അമ്മയെന്നാണ് ബോറിസ് ഒരിക്കല് അമ്മയെ വിശേഷിപ്പിച്ചത്. 1963 ല് സ്റ്റാന്ലി ജോണ്സനെ വിവാഹം കഴിച്ചു. ഈ ബന്ധത്തില് ബോറിസ് ഉള്പ്പെടെ നാല് കുട്ടികളുണ്ട്. 1979 ല് വിവാഹ മോചനം നേടിയ ഷാര്ലറ്റ് 1988 ല് അമേരിക്കന് പ്രൊഫസര് നിക്കോളാസ് വാളിനെ വിവാഹം കഴിച്ച് ന്യൂയോര്ക്കിലേക്ക് പോയി. 1998 അദ്ദേഹത്തിന്റെ മരണ ശേഷം ലണ്ടനിലേക്ക് മടങ്ങിയെത്തി. ബ്രിട്ടനിലെ വിവിധ രാഷ്ട്രീയ നേതാക്കള് ഷാര്ലറ്റിന്റെ മരണത്തില് അനുശോചനം രേഖപ്പെടുത്തി.